b'\n_START_ARTICLE_\nKari S. Tikka\n_START_PARAGRAPH_\nKari Sulo Tikka (21. elokuuta 1944 Lahti \xe2\x80\x93 25. toukokuuta 2006 Helsinki) oli oikeustieteen tohtori, Helsingin yliopiston finanssioikeuden professori ja yksi Suomen johtavista verotuksen asiantuntijoista.\n_START_SECTION_\nUra\n_START_PARAGRAPH_\nTikka muutti 1962 Lahdesta Helsinkiin opiskelemaan ja suoritti sek\xc3\xa4 juristin ett\xc3\xa4 ekonomin tutkinnot. Tikka oli lahjakkuus ja h\xc3\xa4nest\xc3\xa4 tuli vain 31-vuotiaana Helsingin yliopiston finanssioikeuden professori._NEWLINE_Tikka vaikutti pitk\xc3\xa4\xc3\xa4n oikeustieteen koulutuksessa ja koulutuksen kehitt\xc3\xa4misty\xc3\xb6ss\xc3\xa4, niin peruskoulutus- kuin jatkokoulutustasolla. H\xc3\xa4n toimi aiemmin my\xc3\xb6s Suomen Lakimiesliiton puheenjohtajana._NEWLINE_Tikka oli mukana useissa lainvalmisteluty\xc3\xb6ryhmiss\xc3\xa4 ja vaikutti keskeisesti suomalaisen verolains\xc3\xa4\xc3\xa4d\xc3\xa4nn\xc3\xb6n kehitykseen. Pitk\xc3\xa4lti h\xc3\xa4nen aikaansaannoksenaan pidet\xc3\xa4\xc3\xa4n muun muassa yhti\xc3\xb6veron hyvitysj\xc3\xa4rjestelm\xc3\xa4\xc3\xa4, josta luovuttiin my\xc3\xb6hemmin koti- ja ulkomaisten osinkojen erilaisen verokohtelun tultua EU-perussopimuksen vastaiseksi._NEWLINE_Ennen kuolemaansa Tikka esiintyi julkisuudessa n\xc3\xa4kyv\xc3\xa4sti tasaveron kannattajana. H\xc3\xa4n esitti, ett\xc3\xa4 p\xc3\xa4\xc3\xa4omatulojen ja ansiotulojen erilainen verotus levent\xc3\xa4\xc3\xa4 taloudellista kuilua yritysten omistajien ja palkansaajien v\xc3\xa4lill\xc3\xa4._NEWLINE_Tikka kirjoitti lukuisia tieteellisi\xc3\xa4 artikkeleita ja kirjoja, joista tunnetuimpia ovat Veropolitiikka sek\xc3\xa4 Yritysverotus 1\xe2\x80\x932 (yhdess\xc3\xa4 O. Nyk\xc3\xa4sen kanssa). H\xc3\xa4nen v\xc3\xa4it\xc3\xb6skirjansa Veron minimoinnista oli aikanaan yksi Suomen myydyimmist\xc3\xa4 v\xc3\xa4it\xc3\xb6skirjoista. H\xc3\xa4n kuului my\xc3\xb6s Verotus-lehden toimituskuntaan._NEWLINE_Tikka toimi my\xc3\xb6s Yliopiston Apteekin hallituksen puheenjohtajana vuodesta 2001 alkaen kuolemaansa saakka._NEWLINE_Vapaa-aikanaan Tikka harrasti taiteen ker\xc3\xa4\xc3\xa4mist\xc3\xa4. H\xc3\xa4nen kokoelmissaan oli esimerkiksi Picassoa, Matissea ja Chagallia. H\xc3\xa4n my\xc3\xb6s seurasi aktiivisesti balettia ja teatteria. Helsingin Sanomien kuukausiliitteen 6/2007 artikkelin "Professori Kari S. Tikan el\xc3\xa4m\xc3\xa4" mukaan h\xc3\xa4n ei peitellyt homoseksuaalisuuttaan ja esiintyi muun muassa nuorten miesseuralaisten kanssa my\xc3\xb6s virallisilla vastaanotoilla.\n_START_SECTION_\nKuolema\n_START_PARAGRAPH_\nTikka l\xc3\xb6ydettiin 28. toukokuuta 2006 kuolleena asunnostaan. H\xc3\xa4n oli silloin 61-vuotias. Poliisitutkimuksissa selvisi, ett\xc3\xa4 h\xc3\xa4n oli joutunut henkirikoksen uhriksi. Surmay\xc3\xb6t\xc3\xa4 edelt\xc3\xa4v\xc3\xa4n\xc3\xa4 iltana Tikka oli poistunut Helsingin Iso-Roobertinkadulla sijaitsevasta DTM-y\xc3\xb6kerhosta kahden nuoren miehen seurassa._NEWLINE_Helsingin poliisi pid\xc3\xa4tti 29. toukokuuta surmasta ep\xc3\xa4iltyn\xc3\xa4 19-vuotiaan ven\xc3\xa4l\xc3\xa4isen Aleksandr Ioninin ja 23-vuotiaan Viron inkerinsuomalaisen Mika-Martti Zukovin, jotka tunnustivat teon ja kertoivat motiiviksi tavaroiden anastamisen asunnosta. Poliisin mukaan surmalla ei ollut yhteytt\xc3\xa4 Tikan ammattiin._NEWLINE_Kun oikeuden p\xc3\xa4\xc3\xa4k\xc3\xa4sittely alkoi 26. syyskuuta, kihlakunnansyyt\xc3\xa4j\xc3\xa4 Harri Ilander vaati Ioninin ja Zukovin tuomitsemista murhasta ja t\xc3\xb6rke\xc3\xa4st\xc3\xa4 ry\xc3\xb6st\xc3\xb6st\xc3\xa4. Zukovia avusti oikeudessa Heikki Lampela. Helsingin k\xc3\xa4r\xc3\xa4j\xc3\xa4oikeus hylk\xc3\xa4si syytteen murhasta ja tuomitsi Ioninin ja Zukovin taposta ja t\xc3\xb6rke\xc3\xa4st\xc3\xa4 ry\xc3\xb6st\xc3\xb6st\xc3\xa4 11 vuodeksi vankeuteen. Helsingin hovioikeus piti tuomiot samoina toukokuussa 2007 antamassaan p\xc3\xa4\xc3\xa4t\xc3\xb6ksess\xc3\xa4. Heid\xc3\xa4t l\xc3\xa4hetettiin Vantaan vankilaan. Ionin oli teon tehdess\xc3\xa4\xc3\xa4n alle 21-vuotias, joten h\xc3\xa4n suoritti tuomiostaan nuorisovangin statuksella vain kolmasosan. Vapaaksi h\xc3\xa4n p\xc3\xa4\xc3\xa4si vankeuden kestetty\xc3\xa4 3 vuotta ja 8 kuukautta.'